Hete ich swas ich gerne hete
Hete ich swas ich gerne hete·
vnd were ǒch swa mich duhte gůt·
so wolde ich mit rehter stete·
iemer wesen hohgemv̊t·
seht der darbe ich beider·
nv vil lange leider·
dc ist dc mir vnsanfte tůt·

Owe blv̊men owe heide·
wie mich rúwet úwer vngemach·
owe liehter ǒgenweide·
der ich eteswenne wunder sach·
die sint nv gar zergangen·
mich mv̊s wol blangen·
dc mir nie lieb von ir geschach·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse